ዶክተር ኣወል ኣሎ፦ መጀመርታ እቲ ቀዳመይ ሚኒስተር ብዝወሰዶም ስጉምትታት ንኢድናዮ ነይርና። ይኹን ምበር ኣብ ኣብ መንጎ መንግስታት ፌዴራል ክልል ትግራይን ዘሎ ርክብ፡ እቲ ዕርቀ ሰላም ፍሕት ከምዘይብል ገይርዎ። እቲ ጸገም ናይ ዶብ እንተኾይኑ፡ ንሱ ድማ ኣብ መንጎ ትግራይን ኤርትራን እዩ ዝርከብ። እንተኾነ፡ ምስ ክልል ትግራይ እቲ ርክብ ኣይተመሓየሸን። ገና ሕማቕ እዩ ዘሎ። ከምዝመስለኒ፡ ድሌት ኣብይን ኢሳይያስን ንህወሓት ምጭፍላቕ እዩ ነይሩ። እዚ እቲ ቀንዲ ፖሊሲ እዩ። ኣብቲ ናይ 1998 ዓ/ም ኲናት ስለዝተሳዕረ፡ ኢሳይያስ ንህወሓት መሊሱ ክስዕሮ እዩ ዝደሊ። ንኣብዪ ድማ፡ እቲ ኣብ ኢትዮጵያ ከተግብሮ ዝሃቀኖ ስነ-ሓሳብ፡ ህወሓት እዩ ዕንቅፋት ኮይኑኒ ኢሉ’የ ዝኣምን። ስለዚ ክልቲኦም፡ ናይ ሓባር ጸላኢ ገይሮም እዮም ዝርእዩዎ። ስለዚ፡ ኣስመራ’ውን ልክዕ ከም ኣዲስ ኣበባን መቐለን፡ ኣካል እቲ ኲናት ኮይና እያ ምባል ጌጋ ኣይኮነን። እቲ ተሳትፎ ክንዲ ምንታይ ዝኣክል እዩ ዝብል ግን፡ ኣብዚ ሕዚ እዋን ክንግምግም ኣይንኽእልን። ቢቢሲ፡-ቀዳማይ ሚኒስተር ኣብዪ ኣሕመድ ምስቲ ዕርቀ ሰላም ብዝተኣሳሰር፡ ሽልማት ኖቤል ክረክብ ካብ ዝሓጸዩ ሓደ ኢኻ። ሕዚ ብኸመይ ትግምግሞ?
